Allan és Barbara Pease

TESTBESZÉD
A SZERELEMBEN

A test elmondja,
amit a szavak képtelenek

Allan és Barbara Pease további könyvei
az Open Books gondozásában

A férfinak szex kell, a nőnek szerelem

A testbeszéd enciklopédiája

Nekem te kellesz, neked pedig én

Testbeszéd

A fordítás alapjául szolgáló kiadás:

Allan & Barbara Pease: Body Language of Love, Orion Books Ltd, London, 2011

A könyv anyagát a szerzők
Miért nem képesek figyelni a férfiak, és miért
nem tudnak eligazodni a térképen a nők? (© Allan Pease, 2001),
A testbeszéd enciklopédiája (© Allan Pease, 2004),
Nekem te kellesz, neked pedig én (© Allan Pease, 2002, 2006)
és A férfinak szex kell, a nőnek szerelem (© Allan Pease, 2009)
című könyveikből adaptálták.

Copyright © Allan Pease, 2012

Hungarian edition © Open Books, 2024

Hungarian translation © Haulik Tünde Eugénia, 2024

Illusztrációk Soós Bori (9., 26., 54., 78., 80., 106., 122., 128., 139., 143., 146. oldal)

Fordította Haulik Tünde Eugénia

Felelős kiadó Halmos Ádám

Felelős szerkesztő Jolsvai Júlia

Szerkesztő Papp Dénes

Műszaki szerkesztő Kovács Balázs Sándor

Borítótervező Zatykó Fanny

Elektronikus formátum
Békyné Kiss Adrien

ISBN 978-963-572-347-8

Tartalom

Bevezetés

A párválasztási játszma
– Miért a nők írják a szabályokat… és a férfiak miért nem olvasták soha el?

A szerelmi játszma szabályai
– A csábítás és a flörtölés művészete

Hogyan teheted magadat vonzóbbá?
– A testbeszéd nagy segítség lehet a párkeresésben

Villámrandik, első randik, online randik és egyéb öngyilkossági kísérletek

Jóban-rosszban
– Az igazi társ megtalálása, a lánykérés, a kapcsolati problémák kezelése

A sikeres párkapcsolat titka

Összegzés

Köszönetnyilvánítás

Ezt a könyvet azoknak ajánljuk, akiknek
jó a szemük, de mégsem látnak

Bevezetés

Mindig akadnak olyanok, akik egy zsúfolt teremben is perceken belül kiszúrják a szingliket, és máris beszélgetésbe kezdenek közülük valakivel. A másik nem ritkán utasítja el őket, soha nem jönnek zavarba, nem hoznak másokat kellemetlen helyzetbe béna ismerkedő dumákkal, könnyen randiznak, és soha nem kell várniuk arra a bizonyos visszahívásra. Mintha különös tehetségük lenne ahhoz, hogy megértsék a másik nemet, és – ami még fontosabb – tartalmas, hosszan tartó kapcsolatokat alakítsanak ki velük. Vagyis értik a testbeszédet, és tudják, milyen fontos szerepe van a szerelemben.

Te is szeretnél ilyen lenni? Ebben tudunk neked segíteni.

Tizenegy évesen kezdtem az értékesítési karrierem, méghozzá úgy, hogy iskola után, zsebpénzért szivaccsal házaltam. Elég gyorsan megtanultam kikövetkeztetni a testbeszédből, hogy valaki fog-e vásárolni tőlem, vagy sem. Később sikeres üzletember lett belőlem, de ez a képességem a diszkókban, a lányoknál is jól jött. Mindig meg tudtam előre mondani, hogy ki jön el velem táncolni, és ki nem. A testbeszéd megértése felbecsülhetetlen kincset jelentett nekem a szerelemben. Hála ennek a tudásnak, az idő próbáját kiálló, szeretetteljes kapcsolatokat sikerült kialakítanom, amire egyébként bárki képes lehet. Ha azonban nem vagy született tehetség, vagy nem tanultad meg a értelmezését, valószínűleg észre sem veszed a testbeszéd legtöbb jelét.

Ha viszont elsajátítod az ebből a könyvből megismerhető képességeket, akkor a szerelem bármely területén sikeres lehetsz. Megtanulhatod, miként teheted magadat vonzóbbá; hogyan vedd észre azt, ha valaki vonzónak tart; miként randizz; és hogyan alakíts ki hosszú távú kapcsolatokat.

Allan Pease

A testbeszéd elengedhetetlen része az ismerkedésnek, udvarlásnak, mivel elárulja, hogy mennyire vagyunk elérhetők, vonzók, nyitottak, lelkesek, szexik vagy éppen kétségbeesettek. Vannak szándékosan megtanult jelzéseink is ezekben a folyamatokban, de olyanok is, amelyek egyáltalán nem tudatosak. A mai napig nem teljesen világos, miképpen sajátítjuk el ezeket a jelzéseket, de a legújabb kutatások szerint elképzelhető, hogy velünk születtek. A testbeszéd fontos része egy kapcsolat kialakításának és megtartásának, mivel segít kialakítani azt az érzékenységet és megértést, amelynek köszönhetően boldoggá tudjuk tenni egymást. Bárki megtanulhatja értelmezni és érteni ezeket a jelzéseket. Erről szól a Testbeszéd a szerelemben is.

A legtöbb állatfajnál nem okoz nagy nehézséget a megfelelő társ kiválasztása, és maga a párkapcsolat sem. Sok fajnál az a szokásos menet, hogy a nőstény tüzel, a hím párosodik vele – és ennyi. Ám az emberek közül csak kevesen sikeresek a megfelelő pár megtalálásában, és talán még kevesebben értik, hogy miként zajlik kiválasztás folyamata.

Az emberi faj az egyetlen, amelyet összezavar a párzási játék.

Manapság olyan körülmények között ismerkedünk, amilyenekkel őseinknek nem volt dolguk. A párválasztás gyakran az interneten zajlik, elmehetünk villámandikra is, kinézetünket kozmetikai termékekkel vagy akár műtétekkel is feljavíthatjuk, megházasodunk, elválunk, majd újraházasodunk, akár egymás után többször is. Bár talán még sosem volt ennyi lehetőség a szerelem kibontakozására, mégis mintha valamiféle szinglijárvány tört volna ki. Előrejelzések szerint a nyugati világban 2020-ra a nők 25 százaléka egyedülálló lesz. A legtöbb helyen a házasok fele válásra adja a fejét. Teljesen világos, hogy a szerelmi ismerkedés, a randizás, az „együttjárás” az emberi viselkedés egyik legkevésbé feltárt területe. Ez pedig abból fakad, hogy nem értjük, nem tudjuk értelmezni egymás testbeszédét.

Ez a könyv választ ad a másik nemmel kapcsolatos számtalan érthetetlennek tűnő kérdésre, és örökre megváltoztatja a viselkedésedet. Olyan érzés kerít majd hatalmába, mintha egész életedben egy sötét szobában lettél volna, és bár érezted a bútorokat, a falakon lógó tárgyakat, az ajtót, ám soha nem láttad, hogy valójában milyen is ez a helyiség. Ha elolvasod ezt a könyvet, olyan lesz, mintha megtaláltad volna a villanykapcsolót, hogy lásd mindazt, ami mindig is ott volt. Pontosan látni fogod, hogy mi micsoda, mivel mit kezdj, mivel mi a teendőd. És a szerelem mindezt majd meghálálja!

Barbara Pease

A PÁRVÁLASZTÁSI JÁTSZMA – MIÉRT A NŐK ÍRJÁK A SZABÁLYOKAT… ÉS A FÉRFIAK MIÉRT NEM OLVASTÁK SOHA EL?

Nő és férfi közeledik egymás felé a strandon

Meglátják egymást

Elmennek egymás mellett

A tested már rég benne van a játszmában

Amikor valakivel először találkozunk, igen gyorsan felmérjük magunkban, hogy mennyire barátságos, mennyire domináns az illető, illetve alkalmas-e arra, hogy szexuális partnerünk legyen. A véleményünk kilencven százaléka – hogy szabad-e, megfelelő-e – kevesebb mint négy perc alatt alakul ki. És nem a pillantásuk alapján. Dr. Albert Scheflen szerint amikor a másik nem társaságában van ember, bizonyos fiziológiai változások figyelhetők meg. Magasabb fokú izomtónus vehető észre, a lehetséges szexuális aktusra felkészülés jegyében a hasat behúzzuk, a test kiegyenesedik, fiatalosabbnak mutatkozik. A férfiak kifeszítik az állukat és a mellkasukat, hogy dominánsnak tűnjenek. A nők, ha felkeltették az érdeklődésüket, a mellüket előrébb tolják, a fejüket oldalra biccentik, a hajukhoz érnek, a csuklójukat kivillantják, ezzel engedékenységüket megmutatva.

Ez leginkább akkor figyelhető meg, amikor a strandon egy férfi és egy nő közeledik egymás felé. A változások akkor kezdődnek, amikor találkozik a tekintetük, és kis ideig még kitartanak azután is, hogy elmennek egymás mellett. Ha tudatosan, ha nem, a tested a szexuális partnerségre való alkalmasságodat jelzi. Pontosan tudja, hogy a párválasztási játszma miként is zajlik. Ha tehát szeretnél tetszeni a másik nemnek, akkor engedd, hogy a tested beszéljen helyetted!

A testünk ösztönösen reagál a másik nemre, hogy vonzóbbá tegyen bennünket.

A méhek is, a madarak is – és bizony még mi is…

Az állatvilágban a hímek és a nőstények egy igen bonyolult párzási jelzésrendszerrel dolgoznak, amelynek nagy része teljesen ösztönös. Sok madárfaj hímje például felfújja magát, peckes köröket ír le a tojó körül, zenei kiselőadást tart és különböző mozdulatsorokkal próbálja felhívni magára a tojó figyelmét, míg a tojó látszólag teljesen érdektelen marad. Mi, emberek szeretjük azt hinni, hogy a legkifinomultabb faj vagyunk ezen a Földön, ám az udvarlási szertartásaink bizony nem sokban különböznek az állatokétól. Sőt az emberi flörtölés tele van olyan gesztusokkal, mozdulatokkal, arckifejezésekkel, amelyek igen sok természetfilmben megfigyelhetők. Egyszerűen arról van szó, hogy amikor valaki tetszeni akar a másik nem egy kiszemelt egyedének, akkor megpróbálja a különbségeket előtérbe helyezni. Ha inkább elutasítaná az ellenkező nemet, akkor a hasonlóságokra fekteti a hangsúlyt.

Attól tűnünk szexinek, ha a különbségekre fektetjük a hangsúlyt.

Így csinálja egy mester

Graham kifejlesztett egy, a legtöbb férfi által hőn áhított művészetet. Ha elment egy összejövetelre, tüstént „kiszúrta” a megközelíthető nőket, választott közülük, és rekordidő alatt máris a kocsijához kísérte, majd a lakására hajtott vele. A jelek szerint van valami beépített radarja, amelynek segítségével gyorsan rábukkan a megfelelő lányra, és ráveszi, tartson vele. Senki nem tudja, hogyan csinálja – kivéve minket.

Graham technikája az, hogy a nők testbeszédéből kiszűri, ki az, aki szabad lehet, majd a hím udvarlási gesztusaival közeledik feléjük. Azok, akik érdeklődést mutatnak iránta, a megfelelő női jelekkel válaszolnak, szavak nélkül is zöld jelzést adva neki, hogy jöhet a folytatás. A nők azt mondták róla, hogy „szexi”, „vicces”, olyan férfi, „aki mellett igazán nőnek érezhették magukat”. Így reagáltak arra az állandó figyelemre és a hím udvarlási jelekre, amelyeket Graham sugárzott feléjük. A férfiak ellenben arrogáns, erőszakos és visszataszító figurának tartották, mivel a vetélytársat látták benne.

Ahhoz, hogy sikeres légy a szerelemben, értened kell a testbeszédet.

Miért a nőké a főszerep, miért ők írják a szabályokat?

Ha bármelyik férfit megkérdezed, hogy kik kezdik az udvarlást, az lesz a válasza, hogy a férfiak. Ám minden flörtöléssel és udvarlással foglalkozó tanulmány azt mutatja, hogy az esetek kilencven százalékában a nők kezdeményezik a romantikus közeledést. Ez úgy történik, hogy a nő kifinomult szem-, test- és arcjátékjeleket küld a kiszemelt férfi felé, aki, ha eléggé figyelmes, észreveszi ezt, és reagál rá. Vannak olyan férfiak, akik bárokban vagy klubokban a lámpa zöld jelzése nélkül közelítenek a nőkhöz, de elég ritkán járnak sikerrel, mivel nem hívásra reagáltak, hanem csak a számok törvényében bízva próbálkoztak. Ennek a lényege, hogy egy férfinak rengeteg nőnél kell próbálkoznia, míg végre sikerrel jár. Kivéve persze, ha úgy néz ki, mint mondjuk, Brad Pitt.

Udvarláskor a nők fütyülnek – a férfiak meg táncolnak rá.

Szerelmi testbeszéd

Első szabály

Ha egy férfi odamegy egy nőhöz és beszélgetést kezdeményez vele, mindig azért teszi, mert előtte, szavak nélkül az a nő a testbeszédével jeleket küldött neki. Tehát bár a férfi indul el a nő felé, az csak a látszat, hogy ő tette meg az első lépéseket.

A nők szerelmi testbeszéde

A nőknél az intim találkozások sikere abban rejlik, hogy mennyire képesek udvarlójeleket küldeni a férfiaknak, és mennyire tudják értelmezni a visszaérkező jeleket. A nők általában nem azért ütköznek párkeresési nehézségekbe, mert ne tudnák olvasni a jeleket, hanem azért, mert nehezen találják meg a nekik megfelelő férfit.